Kapers swaar gestrafArgieffoto Brig. Vishnu Naidoo, woordvoerder van die polisie, het gesê Edward Khoza en Jack Langa, albei 29 jaar oud, is in die Tembisa-streekhof gevonnis. Khoza en Langa, albei van Mosambiek, is aan kaping en poging tot moord skuldig bevind. Naidoo het gesê Khoza is tot 96 jaar en Langa tot 50 jaar tronkstraf gevonnis. Khoza en Langa het tussen 2011 en 2012 ŉ skrikbewind in Tembisa en die omliggende omgewing gevoer. Hulle is einde 2012 saam met nog ŉ verdagte in hegtenis geneem. Die derde verdagte het uit aanhouding ontsnap en selfmoord gepleeg. Khoza en Langa is met afdoende bewyse aan ses kapingsvoorvalle verbind. Tydens twee van die kapings is twee mense geskiet en gewond. Een van die slagoffers se been is geamputeer weens die skietery. Genl. Riah Phiyega, nasionale polisiekommissaris, het die vonnisse verwelkom.